Sanzaar stop reeks weens virus | Netwerk24
Sanzaar stop reeks weens virus
Deur Wim Pretorius 14 Maart 2020 14:37
Dit is amptelik: Die Superrugby-reeks sal ná afloop van Sondag se wedstryde vir eers gestaak word.
Só het Sanzaar se uitvoerende komitee in 'n verklaring gesê nadat hy 'n telekonferensie gehou het na aanleiding van Nieu-Seeland se regering wat besluit het om strenger perke op sy grense in werking te stel.
Die Superrugby-reeks is vir eers gestop. Hier is Aphelele Fassi van die Haaie op die aanval in 'n vroeëre wedstryd. Foto: Getty Images
Sanzaar sê hy staak die toernooi vir die voorsienbare toekoms.
"Vyf Nieu-Seelandse spanne speel in die Superrugby-toernooi van 15 spanne en Sanzaar verstaan heeltemal die besluit wat deur die Nieu-Seelandse regering geneem is gegewe wêreldwye kommer oor Covid-19. Die primêre doelwit is om blootstelling aan en die verspreiding van die virus hok te slaan," sê Sanzaar in sy verklaring.
Volgens Andy Marinos, uitvoerende hoof van Sanzaar, het hulle geen ander keuse as om die spelers se welstand en gesondheid voorkeur te gee nie.
"Ons is uiters teleurgesteld vir die spelers, ons ondersteuners, uitsaaiers en vennote, maar gegewe die kompleksheid van die kompetisie se strukture, en die geografiese dele wat ons dek, het ons geen ander keuse nie."
Sanzaar het verder 'n beroep op spelers gedoen wat in die buiteland speel om huis toe te keer.
"Ons glo ook dit is tyd vir die spelers wat tans oorsee speel om huis toe te kom en by hul gesinne te wees. Ons prioriteit is daarom om seker te maak spelers is binne hul huise se omgewings vanaf die einde van die naweek."
Sanzaar sê hy sal nog na alternatiewe planne kyk van moontlike datums om die reeks te laat voortgaan.